የአገልግሎት ፍጥነቱም እንደማበረታቻው
ዶክተር ታደሰ ተፈሪ «ከኢንቨስትመንት እንቅስቃሴ ጋር በተያያዘ 25 በሚሆኑ የአፍሪካ ሀገሮች በተደጋጋሚ ተመላልሰዋል። በእነዚህ ሀገሮች ከተመለከቷቸው የኢንቨስትመንት ከባቢዎች አንፃር ሲታይ የኢትዮጵያው የሚያስቀና ነው›› ሲሉ ይገልጻሉ።ባለሀብቱ በኢትዮጵያ የመድኃኒት ፋብሪካ ለመገንባት በቅርቡ በቂሊንጦ ኢንዱስትሪያል ፓርክ የመሠረት ድንጋይ ካኖረው የሕንድ ኩባንያ ጋር በሽርክና ይሰራሉ። ኩባንያው የመድኃኒት ፋብሪካውን በ10 ሚሊዮን ዶላር ለመገንባት እየተንቀሳቀሰ ነው።በመድኃኒት ፋብሪካችን ጥናት ላይ ከኢንቨስትመንት ኮሚሽን የሚመለከታቸው አካላት ጋር በተደጋጋሚ ተገናኝተናል ያሉት ዶክተር ታደሰ፣ ከኮሚሽነሩ አንስቶ እስክ ፕሮሞሽን ኦፊሰሮቹ ድረስ ጥሩ ድጋፍ እንደተደረገላቸው ይጠቅሳሉ። ጠቅላይ ሚኒስትሩ ቢሮ ሄደውም አማካሪቸውን አግኝተዋል። ይህ ሁሉ በኢንቨስትመንት ዘርፎች መሰማራት ለሚፈልጉ ባለሀብቶች አበረታች መሆኑን ይጠቅሳሉ። የኢትዮጵያ መንግሥት ይህን ሁሉ ማበረታቻና የኢንቨስትመንት ከባቢ ማመቻቸቱ ያዋጣዋል ወይ ያሰኛል የሚሉት ዶክተር ታደሰ፣ ሁኔታው አንዳንዶችንም ያስደነግጣቸዋል ይላሉ።ዶክተር ታደሰ ውስንነቶችንም ይጠቅሳሉ። የአገልግሎት ፍጥነት ውስንነት እንዳለም በመጠቆም፣ ይህም በኢንቨስትመንት መሰማራት የሚፈልጉ አካላትን ስጋት ውስጥ እንዲገቡ ሊያደርጋቸው እንዲሁም ፍላጎታቸውን ሊቀንሰው ይችላል ሲሉ ያስገነዝባሉ።የዛሬ አንድ ዓመት አካባቢ ከሦስት እስከ ስድስት ወር በሚሆን ጊዜ ውስጥ ይህ የኢንዱስትሪ ፓርክ ዝግጁ ተደርጎ ሥራ ትጀምራላችሁ ተዘጋጁ ተብለን ነበር የሚሉት ዶክተር ታደሰ፣ ይህ ሳይሆን አንድ ዓመት ተኩል ጊዜ ማለፉን ይጠቅሳሉ። አንዳንድ ችግሮች ስለመኖራቸው እንደሚረዱም ጠቅሰው፣ ፍጥነት ላይ ውስንነት አለ፤ ነገሮችን በፍጥነት ማከናወን መለመድ አለበት ሲሉ ያስገነዝባሉ። የውጭ ባለሀብቶች የሚጠበቋቸው ቀላል ነገሮች ላይ በትኩረት መስራት እንደሚያስፈልግ ያመለክታሉ።ኩባንያቸው የሚገነባውን ፋብሪካም በአብነት በመጥቀስም ነው የጉዳዩን አሳሰቢነት ያመለከቱት። «በአሁኑ ሰዓት አፍሪካ ከምትጠቀማቸው መድኃኒቶች ውስጥ ከ3 በመቶ ያነሰውን ነው የምታመርተው። በዚህ ዓመት መጨረሻ የኢትዮጵያ የፋርማስቲዩካል ገበያ ወደ አንድ ቢሊዮን እንዲሁም የአፍሪካ ደግሞ ወደ 52 ቢሊዮን ይደርሳል ተብሎ ይጠበቃል። ስለዚህ ከሦስት በመቶ ያነሰውን በምታመርተው አፍሪካ ገበያው ሰፊ ነው፤» ሲሉ ገልጸው፣ «ኢትዮጵያ ይህን አበረታች የኢንቨስትመንት ከባቢ ወደፊት በማሻገር ፕሮሰሱን በማቀላጠፍ፣ ተአማኒ መረጃ በመስጠት፣ በእያንዳንዱ ተቋም ያለውን ድጋፍ በማሳለጥ የበለጠ ባለሀብቶችን መሳብ ይቻላል እላለሁ።» ሲሉ ያስገነዝባሉ።የኢትዮጵያ ኢንቨስትመንት ኮሚሽን የሕዝብ ግንኙነት ዳይሬክተር አቶ መኮንን ኃይሉ መንግሥት የግሉ ዘርፍ ለሀገሪቱ ኢኮኖሚ እድገት የበኩሉን ሚና እንዲጫወት በማድረግ የምጣኔ ሀብት እድገቱን በአስተማማኝ መሠረት ላይ ለማኖር የተለያዩ የሪፎርም ተግባሮችን እያከናወነ ይገኛል ይላሉ። ለእዚህም የኢንቨሰትመንት ሕጉን በቅርቡ ማሻሻሉን፣ ንግድና ኢንቨስትመንት በፍጥነት የሚጀመርባት ሀገር እውን እንድትሆን ለማድረግ እየተከናወነ ያለውን ተግባርም በአብነት ይጠቅሳሉ።የተሻሻለው የኢንቨስትመንት ሕግ የግል ዘርፉን ይበልጥ የሚያጎለብት ይሆናል። ዘርፉ በአጠቃላይ በሥራ ዕድል ፈጠራና ኢኮኖሚያዊ እድገት ላይ ተገቢውን ሚና እንዲጫወት ያስችላል። የውጭም ሆኑ የሀገር ውስጥ ባለሀብቶች በሀገሪቱ በተፈጠሩ አዳዲስ የኢንቨስትመንት ዘርፎች እንዲሳተፉ ምቹ ሁኔታን ይፈጥራል። ሲሉም ያብራራሉ። እንደ ዳይሬክተሩ ገለጻ፤ ኮሚሽኑ አገልግሎቱን በኦን ላይን አገልግሎት እየሰጠም ይገኛል። በዚህም ባለሀብቶች የኢንቨስትመንት ፈቃድ ሲወስዱ እንዲሁም ማበረታቻዎችን እንዲያገኙ ከማድረግ አኳያ የተሻለ አሠራር ተዘርግቷል። ይህም የባለሀብቶቹን ጊዜና ሀብት መቆጠብ አስችሏል። ባለሀብቱ የሚፈልገውን መረጃ ለማድረስ የሚያስችሉ አሠራሮች እየተተገበሩ ናቸው። አንድ ባለሀብት ወደ ኢትዮጵያ ከመምጣቱም በፊት ባለበት ሆኖ በኦንላይን መረጃው እንዲደርሰው እየተሰራ ነው። ወደ ኢትዮጵያ ከመጣ በኋላም አስፈላጊው ድጋፍና ክትትል ይደረጋል። ከተለያዩ
የሴክተር
መስሪያ ቤቶች ጋር እየተነጋገርን ድጋፍ ለማድረግ እየሰራን ነው ያሉት አቶ መኮንን፣ ይህ በቴክኖሎጂ የተደገፈ አሠራር ቅልጥፍናው ከጊዜ ወደ ጊዜ እየተሻሻለ እንዲመጣ ማስቻሉን ነው የተናገሩት። የአንድ መስኮት አገልግሎት ኢንዱስትሪ ፓርኮችን ጨምሮ በኮሚሽኑም እንደሚሰጥ ጠቅሰው፣ በዚህም ከመሰረተ ልማት፣ ከኢሚግሬሽን ከባንክ አገልግሎት ጋር ተያይዞ ባለሀብቶች የሚኖራቸውን ጥያቄ ለመመለስ እየተሰራ ነው። ይህ በመንግሥትም በግል የኢንዱስትሪ ፓርኮች እየተሰራበት ነው ይላሉ።እንደ አቶ መኮንን ገለጻ፤ ይህ አገልግሎት ከተጀመረ በኋላ ባለሀብቶች በቀጥታ ወደ ኮሚሽኑ የሚያደርጉትን ምልልስ ቀንሰዋል። ምክንያቱም አብዛኞቹን አገልግሎቶች አንዱስትሪ ፓርኮች ውስጥ እያገኙ ናቸው። ይህም ጊዜያቸውንና ሀብታቸውን በኢንቨስትመንት ሥራው ላይ እንዲያውሉ እና ውጤታማ እንዲሆኑ ምቹ ሁኔታን ፈጥሯል።የኮሚሽኑ ምክትል ኮሚሽነር ዶክተር ተመስገን ጥላሁን የግሉ ዘርፍ የማኑፋክቸሪነግ ዘርፍ ተሳትፎ ያን ያህል አመርቂ የሚባል አልነበረም ይላሉ። በተለይ መንግሥት ትኩረት በሰጠባቸው ዘርፎች ያለው የሀገር ውስጥ ባለሀብቶች ተሳትፎ ያህን ያህል እንዳልነበረ ጠቅሰው፣ ከሪፎርሙ ወዲህ መንግሥት ለግሉ ዘርፍ ከፍተኛ ትኩረት መስጠቱን ይገልጻሉ።ይህም ሁለንተናዊ መነሳሳት በመፍጠሩ «በአሁኑ ወቅት በተለይ የሀገር ውስጥ ባለሀብቶች በአጠቃላይም የግሉ ዘርፍ ወደማኑፋክቸሪንግ ዘርፍ ለመግባት ከፍተኛ መነቃቃት ማሳየት ጀምረዋል» ነው ያሉት። አዲስ
ዘመን የካቲት 17/2012 ኃይሉ ሣህለድንግል